Yubu 19
Yubu pud geno ni Lubaŋa bi miye eloyo kop
1Yubu ogamo ni,
2“Wubiyela nio wa awene,
kun wukeko ita ki lok?
3Man doŋ tyen me aparre ma wunala;
lewic pe makowu me tima marac kuman?
4Kadi bed doŋ aŋak woko ada,
balla pe gik doŋ i koma kena?
5Ka ada wun wunyatte i koma,
kun wuwaco ni lewic ma giketo i koma onyuto ni an labal,
6doŋ myero wuŋe ni Lubaŋa aye omiyo lok oloya,
ci otweya woko ki obwone.
7Nen, akok ni, ‘Gineka woko do!’ ento pe gigamo doga;
adaŋŋe matek, ento ŋat mo pe ma ŋolo koppa atir.
8En ocego yo woko bota, pe atwero kato,
oketo colpiny woko i nyima ka ma acito iye ducu.
9Otyeko kwanyo deyo woko ki ikoma,
oweka adoŋ noŋo laboŋo dit mo.
10Adoko macalo ot ma en omuko woko ma otwomo tuŋŋi ki tuŋŋi ci arwenyo woko;
genna bene en oputo woko macalo oputo yar.
11Kiniga omake i koma, en tera macalo lakworre.
12Monnye gubino i koma kacel,
gutoro cel lobo guruma wo ko dyere,
gugony gurumo kemana.
13“Opoko omegina woko ka mabor kweda,
jo ma cen giŋeya ducu adoko welo ki botgi.
14Wadina ki lurema gurwenyo woko;
15welo ma i oda doŋ wigi owil woko i koma;
aŋecana gibedo kweda calo an a welo ki tun botgi,
adoko larok ki i waŋgi.
16Ka alwoŋo laticca, en pe gamo doga,
an myero abak doga bote.
17Yweyo doga odoko rac wa bot dakona,
omegina ma litino pa maa gidag ŋwec koma.
18Kadi wa litino matino gicaya;
ka aa, gin loko lok marac i koma.
19Lurema ma giŋeya ducu igi doŋ okwera woko,
jo ma yam amarogi doŋ gulokke i koma.
20Cogona doŋ omakke woko ki del koma ki riŋo koma,
anen ki laka keken.
21Kica omakwu i koma ba, wun lurema,
pien ciŋ Lubaŋa doŋ otyeko gudo koma.
22Piŋo wubedo ka una macalo Lubaŋa?
Can ma aneno, ki arem koma peya oromowu?
23“Lokka ducu kono gicoyo woko cut!
Kono cen gicoyo i buk!
24Kono cen gigoro lokka ki kalam nyonyo i kom pata,
gimwono ki nyonyo macol, wek ori matwal.
25Pien aŋeyo ni Lacunudwarra tye,
ci lacen en bicuŋ pira i wi lobo;
26lacen ka doŋ del koma oballe woko kuman,
abineno Lubaŋa laboŋo koma-ni.
27Abinene kun ocuŋ pira,
abinene ki waŋa, pe bibedo welo ki tuŋ bota.
Cwinya opoto ni liŋ!
28Ka wuwaco ni, ‘Wabiryemo kore niŋniŋ?’
dok ni, ‘Te lok kikome onen ki bote’;
29myero wulwor pala lucwan,
pien kiniga aye kelo can me to,
wek wuŋe ni ŋolo kop tye.”